A Momentum még idén nyáron benyújthatja a csatlakozási kérelmét az ALDE-hoz, amelynek európai parlamenti frakcióvezetője Guy Verhofstadt, a magyar kormány egyik legnagyobb külföldi kritikusa.

A Momentum Küldöttgyűlése szombati ülésén a közelgő EP-választások miatt szimpátianyilatkozatot tett az Alliance of Liberals and Democrats for Europe (ALDE) európai pártszövetséghez való csatlakozás mellett. A nyilatkozat elfogadását követően még idén nyáron benyújthatja a párt a csatlakozási kérelmét az ALDE-hoz.

„Az ellenzéki pártok közül jelenleg a Momentum a legelkötelezettebb az európai együttműködés és reformok mellett, mert számunkra egy erős Európa erős Magyarországot jelent. Európának nagy szüksége van olyan demokratikus, centrista pártokra, amelyek ebben a pártcsaládban tömörülnek. Eddig is kiváló kapcsolatot ápoltunk az ALDE-val. Az Európai Parlamentben tovább folytatjuk majd a közös munkát, hogy érvényesítsük a magyar érdekeket régiós és európai szinten is.” – mondta Berg Dániel, a Momentum Nemzetközi Irodájának vezetője.

Az ALDE-nek jelenleg Európa-szerte 60 párt tagja, köztük a holland és a dán kormánypárt, valamint olyan újhullámos pártok, mint az osztrák NEOS, a lengyel Nowoczesna és a spanyol Ciudanados. Az ALDE európai parlamenti frakcióvezetője Guy Verhofstadt belga liberális politikus.